b'\n_START_ARTICLE_\nKempinski Palace Portoro\xc5\xbe\n_START_SECTION_\nZgodovina\n_START_PARAGRAPH_\nV prvi polovici 19. stoletja so v Portoro\xc5\xbe na okrevanje prihajali avstroogrski \xc4\x8dastniki. Zaradi naravnih danosti kraja in zdravili\xc5\xa1kih dejavnosti je bil Portoro\xc5\xbe z dr\xc5\xbeavnim zakonom ministrstva za notranje zadeve 25. julija 1897 razgla\xc5\xa1en za zdravili\xc5\xa1ki kraj. Istega leta so na mestu dana\xc5\xa1njega hotela Kempinski Palace zgradili stavbo\xc2\xa0\xc2\xbbBeli kri\xc5\xbe\xc2\xab, v kateri je bilo zdravili\xc5\xa1\xc4\x8de za oficirje. Leta 1909 je delni\xc5\xa1ka dru\xc5\xbeba Portorose za\xc4\x8dela graditi hotel Palace. Na\xc4\x8drt za novi hotel, ki je primer neoklasicisti\xc4\x8dne arhitekture, z vplivi dunajske secesije in italijanske gradnje, je izdelal furlanski na Dunaju delujo\xc4\x8di arhitekt Johann Eustacchio, zgradilo pa ga je tr\xc5\xbea\xc5\xa1ko gradbeno podjetje Bruna & Depaoli. Hotel so po dosedaj znanih podatkih odprli 20. avgusta 1910. Tisti \xc4\x8das je veljal za turisti\xc4\x8dni objekt najvi\xc5\xa1je kategorije in je bil za hotelom Excelsior v Benetkah najlep\xc5\xa1i in najve\xc4\x8dji hotel na Jadranu. Med drugo svetovno vojno je portoro\xc5\xa1ki turizem zastal, hotel Palace pa je bil izropan. Uporabljali so ga nem\xc5\xa1ki in nato jugoslovanski vojaki.  Leta 1949 so ga za\xc4\x8deli obnavljati in ga po dveletni obnovi ponovno odprli. V \xc5\xa1estdesetih letih so bili gosti hotela \xc5\xa1tevilni dr\xc5\xbeavniki, filmske zvezde in druge mednarodno znane osebnosti. Leta 1964 je ob\xc4\x8dinska skup\xc5\xa1\xc4\x8dina Piran sprejela akt o ustanovitvi prve slovenske igralnice s sede\xc5\xbeem v Portoro\xc5\xbeu, ki je do leta 1972 delovala v hotelu Palace._NEWLINE_V sedemdesetih letih preteklega stoletja je okrog hotela Palace za\xc4\x8del nastajati nov Portoro\xc5\xbe, pod idejnim vodstvom arhitekta Eda Mihevca. Novosti niso bile skladne s prvotno prostorsko zasnovo hotela Palace, ki je dotlej imel odprt dostop do morja. \xc5\xa0tevilo gostov in kakovost ponudbe sta upadla, leta 1980 so hotel Palace prvi\xc4\x8d zaprli. Leta 1983 so z Odlokom o razglasitvi kulturnih in zgodovinskih spomenikov deli hotela ter park postali kulturni spomenik in spomenik oblikovane narave. Leta 1985 so se iz hotela Palace v novo stavbo preselile Terme Talasoterapija Portoro\xc5\xbe, odtlej povezane s \xc5\xa1tirimi portoro\xc5\xa1kimi hoteli.  Dokon\xc4\x8dno so hotel Palace zaprli 1990.\n_START_SECTION_\nKempinski Palace Portoro\xc5\xbe\xc2\xa0\n_START_PARAGRAPH_\nPo prehodu hotela v last najprej Ob\xc4\x8dine Piran in nato na mednarodnem razpisu za strate\xc5\xa1kega partnerja izbrane dru\xc5\xbebe Istrabenz, d.d. so leta 2005 piranski ob\xc4\x8dinski svetniki potrdili lokacijski na\xc4\x8drt za obnovo starega hotela Palace, sama prenova z ru\xc5\xa1itvenimi deli se je za\xc4\x8dela 27. oktobra 2005. Leta 2006 sta arhitekturna biroja Api d.o.o. in Qualite d.o.o. dokon\xc4\x8dala projektno dokumentacijo za prenovo. Investitor je nove arhitekturne re\xc5\xa1itve javnosti predstavil novembra 2006, ob polo\xc5\xbeitvi temeljnega kamna. Obnova hotela je bila vredna 70 milijonov evrov. Arhitekturna prenova hotela je imela za cilj osvetliti so\xc5\xbeitje dveh razli\xc4\x8dnih arhitekturnih gibanj, vendar tudi jasno presekati med arhitekturno preteklostjo in sedanjostjo, hkrati pa na nek na\xc4\x8din iskati povezave med starim objektom in novozgrajenim ob njem._NEWLINE_Vse, kar se je ohranilo od starega objekta so glavna fasada s pogledom na morje, Kristalna dvorana in pripadajo\xc4\x8di saloni ob njej, stranske fasade ter zgodovinsko stopni\xc5\xa1\xc4\x8de. Stre\xc5\xa1na konstrukcija, mansarda in zadnja fasada so sedaj zgrajeni z uporabo sodobnih materialov. Vsi novi materiali in podrobnosti na fasadi so diskretno oblikovani ali skrbno obnovljeni._NEWLINE_Prizidek ima povsem novo, vendar podrejeno fasado, v sozvo\xc4\x8dju s starim delom stavbe v smislu ritma, izbire barv in materialov. Uporaba kombinacije kamnite obloge in zelenja na fasadi ohranja dominantno vlogo zgodovinske fasade._NEWLINE_Junija 2008 je bila sklenjena pogodba, s katero je mednarodno priznana hotelska veriga Kempinski Hotels S.A. prevzela vodenje in upravljanje hotela Palace za dobo dvajsetih let. Prenovljeni hotel je svoja vrata ponovno odprl 18. oktobra 2008.\n_START_SECTION_\nPonudba\n_START_PARAGRAPH_\nHotel Kempinski Palace Portoro\xc5\xbe ima 181 sob in apartmajev. Ima pa tudi predsedni\xc5\xa1ki apartma, ki meri kar 230 kvadratnih metrov. Hotel svojim gostom danes nudi klimatizirane sobe in apartmaje, notranja ureditev je delo biroja Desseins Interior Design Studio. Vse hotelske nastanitve imajo francoski balkon ali velik balkon, s pogledom na Piranski zaliv ali park. V novem delu hotela so bazeni z morsko vodo in vrhunski wellness center v predelu Rose Spa, kjer so tudi masa\xc5\xbene kadi, parne kopeli in savne. Hotel ima dve veliki restavraciji, kjer nudijo lokalne in mediteranske jedi, \xc5\xa1est dvoran ter impresivno zgodovinsko Kristalno dvorano s samopostre\xc5\xbenim bifejem, ki meri kar 305 kvadratnih metrov, pa tudi vrsto barov in salonov. Hotelskim gostom je namenjena tudi 150 m oddaljena ekskluzivna pla\xc5\xbea Meduza.'